钦定古今图书集成/明伦汇编/交谊典/第007卷 > 性理会通 > 《感旧赋》〈有序〉明·王宠
## 钦定古今图书集成/明伦汇编/交谊典/第007卷 > 性理会通 > 《感旧赋》〈有序〉明·王宠

正德辛未，宠师事林屋先生于包山精舍，凡再阅暑寒而退，迄今庚辰，八年于兹矣。乃复来山中，作《感旧赋》。其辞曰：

纷余慕夫好修兮，潜大道以游神。漭江河之浩溔兮，
怅欲渡而无津。彼哲匠之巍峨兮，扬日月于八垠。折
疏麻之瑶华兮，将以赠夫斯人。亟戃恍而仰钻兮，又
靡知其所止。纷虬龙之下上兮，尺蠖蜷旋于泥滓。车
既殆而马烦兮，阻山川而徙倚。忽日月之我遒兮，去
冉冉而不已。经畴昔之故居兮，志欿憾而颡泚。漭淹
留以无成兮，将复修吾初服。佩长剑之陆离兮，冠切
云而矗矗。民生各有所乐兮，放吾道于容谷。吸朝霞
以为浆兮，夕复餐夫《秋蘜》。苟矩矱之攸存兮，冀来者
之可追。吾令羲和弭节兮，将以穷乎我师。路漫漫其
阻修兮，殚吾生以求之。乱曰：“骖𬴂斯皇，莫余好也。洵
彼前修，为我导也。”海岳崭岩，何当造也？“长夜漫漫”，志
懑操也。“矢心白日”，遵长道也。